送緣庵主
作者：王灼
朝代：宋

paragraphs: 上人久習靜，閉門守一龕。
猶恐市塵染，西岷撥晴嵐。
歸來非本心，退結山中庵。
秋風入我袂，又往天之南。
南方盛法窟，誓志必窮探。
雙徑卧老龍，懷珠千丈潭。
東鄰嘯乳虎，眼光見眈眈。
禮足受半偈，安坐十年參。
我昔客吳楚，但愛雲水涵。
不聞清廟瑟，浪走雪滿簪。
相逢儻有日，爲我舉二三。
尺書附巴使，勿語洞庭柑。